SKRIFTLIG FORESPØRGSEL E-3624/02

af Olivier Dupuis (NI) til Kommissionen

(16. december 2002)

Om: Thailand: tvungen udsendelse af Sok Yuen til Cambodja

Sok Yuen blev arresteret den 24. december 1999, efter at en thailandsk politiker havde anmeldt, at en cambodjansk terrorist opholdt sig i Thailand. To måneder tidligere var Sok Yuen blevet tvunget til at afgive en tilståelse, der blev optaget på film. Efter først at være idømt seks måneders fængsel for ulovlig indrejse, har Sok Yuen været tilbageholdt siden afsoningen af sin dom den 26. juni 2000, indtil der blev truffet afgørelse om Cambodjas anmodning om udlevering. Denne anmodning var blevet fremsendt som led i en procedure, der ikke tillader udlevering af personer anklaget for politiske forbrydelser. De cambodjanske myndigheder anklagede dengang Sok Yuen som er medlem af et fremtrædende oppositionsparti, Sam Rainsy Party (SRP), for at være ansvarlig for et missilangreb i 1998 rettet mod Cambodjas premierminister, efter premierministeren Sun Yens eget udsagn. Denne anklage betragtes i vide kredse som ubegrundet. Thailands kriminalret har således besluttet at udlevere Sok Yuen, som er flygtning og samvittighedsfange, til Cambodja, hvor han risikerer en uretfærdig retssag, flere års fængsel og andre krænkelser af menneskerettighederne. Sok Yuen har fra FN's Flygtningehøjkommissariat (UNHCR) fået tildelt status som flygtning og tilbud om at slå sig ned i et tredjeland. I og med at Sok Yuen har fået flygtningestatus, er han blevet anerkendt som en person, der nærer velbegrundet frygt for forfølgelse på grund af sin race, religion, nationalitet eller sine politiske anskuelser. Afgørelsen om at udlevere Sok Yuen svarer til en tvungen hjemsendelse, hvad der er en overtrædelse af non-refoulement-princippet i konventionen fra 1951 om flygtninges retsstilling, artikel 33, stk. 1. Ifølge denne artikel må en flygtning ikke på nogensomhelst måde udvises eller afvises ved grænserne til sådanne områder, hvor hans liv eller frihed ville være truet på grund af hans race, religion, nationalitet, hans tilhørsforhold til en særlig social gruppe eller hans politiske anskuelser. Selv om Thailand ikke har ratificeret 1951-konventionen, finder denne alligevel anvendelse som almindelig lov i alle lande, især med hensyn til non-refoulement-princippet.

Hvilke oplysninger råder Kommissionen over om Sok Yuens sag? Hvordan vil Kommissionen gribe ind for at hindre, at han udleveres, og omgående løslades betingelsesløst? Hvilke foranstaltninger vil Kommissionen træffe for at bevæge de cambodjanske myndigheder til at indstille forfølgelsen af deres demokratiske modstandere og sikre fuld respekt for alle cambodjanske borgeres grundlæggende friheder og rettigheder?

Svar afgivet på Kommissionens vegne af Christopher Patten

(10. januar 2003)

Kommissionen er bekendt med baggrunden til Sok Yoeun-sagen, og er naturligvis bekymret over at Sok Yoeuns helbred er blevet dårligere mens han har været i fængsel; Kommissionen er klar over at europæiske repræsentanter for nylig har rettet henvendelse til de thailandske og cambodjanske myndigheder for opnå tilladelse til at Sok Yoeun genforenes med sin familie i Finland.

Sok Yoeun har appelleret sin udvisningsdom, og det ærede medlem forstår sikkert at Kommissionen ikke kan gribe ind i en retssag som verserer i en suveræn stat. Kommissionen følger imidlertid udviklingen i sagen nøje og står i nær kontakt med regeringerne, De Forenede Nationers Højkommissariat for Flygtninge og medlemsstaternes repræsentanter i Thailand og Cambodja. Kommissionen mener at der er rimelig forhåbning om at der vil blive fundet en positiv løsning ud fra humanitære hensyn.

Kommissionen og medlemsstaterne følger nøje med i de politiske forhold og menneskerettighedssituationen i Cambodja. EU har på det seneste flere gange gjort indsigelse over for Cambodjas kongelige regering med hensyn til menneskerettighedssituationen.

Fællesskabet støtter de tiltag NGO'erne har iværksat for at beskytte og fremme menneskerettighederne i Cambodja via det europæiske initiativ for menneskerettigheder og demokrati. Hertil kommer at Cambodjas nationale vejledende program for 2002-2004 omfatter finansiering af et program for god forvaltningspraksis (10 millioner EUR), som vil blive oprettet snarest.